Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Ester
Cjapitul 1
Il sium di Mardocheu
1 1a Tal secont an dal ream dal grant re Assuero, la prime dì di Nisan, Mardocheu fi di Jair, fi di Simei, fi di Kis, de tribù di Beniamin, al fasè un sium. 1b Al jere un gjudeu ch’al jere a stâ te citât di Suse, un om in alt, ch’al veve une incariche tal palaç dal re 1c e ch’al jere dal trop di chei che Nabucodonosor re di Babilonie ju veve menâts vie di Gjerusalem sot di Jeconie re de Gjudee. 1d Chest al jere duncje il so sium: ve berlis e savoltons, tons e taramot, dut un ribalton su la tiere. 1e E ve a vignî indenant doi dragons grancj di fâ pôre, ducj i doi pronts par combati; e si sintì, trement, il lôr sivîl. 1f Sintint il lôr sivîl, ogni gjernazie si prontà pe vuere, par combati cuintri dal popul dai juscj. 1g Ve une zornade di scûr e di fumate, di tribulazion e di spavent, di malstâ e di grant savoltament su la tiere. 1h Dute la gjernazie dai juscj e fo sotsore: a vevin pôre che par lôr e fos finide e si prepararin a murî e a berlarin viers Diu. 1i Ma dal lôr berli al jessì, tant che di une piçule risultive, un grant flum, aghis che no finivin altri. 1k E vignì fûr la lûs e il soreli: i piçui a forin alçâts e a diluviarin i prepotents. 1l In chel Mardocheu si sveà: al veve viodût chest sium e ce che Diu al veve distinât di fâ; al leve indenant rumiantlu dentri di sè e al cirive di splanâlu fint in font, in dut ce ch’al voleve dî, fin ch’e rivà la gnot.
Mardocheu al pant il complot
1m Mardocheu al viveve tal palaç cun Bigtan e cun Teres, i doi cjastrâts dal re ch’a vuardeavin il palaç e, 1n sintint i lôr resonaments e lant a scrutinâ tai lôr progjets, al vignì a savê che lôr doi si preparavin a meti lis mans sul re Assuero. Alore al visà il re. 1o Il re al fasè interpelâ i doi cjastrâts: a confessarin e a forin maçâts. 1p Po il re al fasè scrivi chescj fats tes cronachis; ancje Mardocheu ju metè jù par scrit. 1q Il re al nomenà Mardocheu sorintendent dal palaç e i fasè regâi sore di chestis robis. 1r Ma al jere ancje Aman, fi di Amedate, l’agaghit, ch’al jere scoltât cetant dal re, e al cirì il sisteme di fâi mâl a Mardocheu e al so popul pe cuistion dai doi cjastrâts dal re.
Notis:
- 1,3 - Chescj “fameis” a son alts funzionaris dal ream. Gustâs sul stamp di chescj si ’nt cjate ancje in altris bandis (Gjen 40,20, gustâ dal faraon; 1 Re 3,15, di Salomon; Dn 5,1, di Baldassar).
- 1,9 - Vasti, come Ester, no je cognossude te storie.
- 1,13 - Cualchidun altri al met “ch’a cognossevin lis leçs”.
- 1,14 - Il mont persian, come l’ebraic, al à une preference particolâr pal numar “siet” (e “trê”).
- 1,22 - “Fevelâ a so plasiment”.
fur_Latn fur_Latn fur_Latn cat_Latn fur_Latn ast_Latn lit_Latn fur_Latn ayr_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn